ไฟแนนเชียลไดเจสต์
KGI ส่ง Put DW รุ่นแรก 21-23 มิ.ย.นี้
19 ส.ค. 2554

KGI ส่ง Put DW รุ่นแรก 21-23 มิ.ย.นี้
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ เคจีไอ (ประเทศไทย) เปิดเผยว่า บริษัทได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้เสนอขายใบสำคัญแสดงสิทธิอนุพันธ์ (DW) จำนวน 9 รุ่นใหม่ ซึ่งจะเริ่มซื้อขายวันแรกตั้งแต่ 2123 มิ.ย.นี้ แบ่งออกเป็นวันละ 4 รุ่น 4 รุ่น และ 1 รุ่น เริ่มจาก BEC13CA / HMPR13CA / MINT13CA / TUF13CA (21 มิ.ย.) KBAN13CD / PTTE13CD / PTTC13CC / PTTA13CB (22 มิ.ย.) และ IVL13PA (23 มิ.ย.) 
“ความพิเศษของ DW รุ่นใหม่ที่ออกในครั้งนี้มีอยู่ 2 ส่วน คือ 1.เป็นการออก DW ที่อ้างอิงหุ้นแม่ใหม่ๆ ที่ยังไม่มีบริษัทหลักทรัพย์ใดออกมาก่อน อาทิ HMPR13CA และ MINT13CA และ 2.เป็นการออก Put DW ตัวแรกของ KGI คือ IVL13PA” น.ส.นฤมล กล่าว
MCS เพิ่มสัดส่วนถือหุ้นรง.ในจีน
คณะกรรมการบริษัท เอ็ม.ซี.เอส.สตีล (MCS) อนุมัติให้บริษัทเพิ่มสัดส่วนการถือหุ้นในโรงงาน Xiamen ของ Hua Yin Holding Co.,Ltd. ซึ่งผลิตโครงสร้างเหล็กในประเทศจีน สัดส่วน 80% โดยจะเปลี่ยนการถือหุ้นใน Hua Yin Holding Co.,Ltd. ประมาณ 19.78% ย้ายไปถือในโรงงานเพียงแห่งเดียว รวมทั้งซื้อหุ้นบางส่วนจากผู้ถือหุ้นเดิม ส่งผลให้โรงงานดังกล่าวเป็นบริษัทย่อยของบริษัท
การซื้อหุ้นเพื่อขยายการผลิตของบริษัทและเพิ่มความคล่องตัวในการบริหารจัดการโรงงาน รวมถึงการใช้ประโยชน์จากเหล็กที่ผลิตที่จีนในอนาคต โดยมูลค่าเงินลงทุนครั้งนี้ 70 ล้านบาท
กลต.แจ้งผู้ถือหุ้น DEMCO
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้ผู้ถือหุ้นบริษัท เด็มโก้ (DEMCO) ศึกษาข้อมูลอย่างรอบคอบในการตัดสินใจใช้สิทธิออกเสียงในวาระการซื้อหุ้นเพิ่มทุนของบริษัท อีโอลัส พาวเวอร์ (อีโอลัส) ซึ่งเป็นบุคคลที่เกี่ยวโยงกัน โดย DEMCO จะทยอยเพิ่มการถือหุ้นในอีโอลัสจาก 8% เพิ่มขึ้นจนถึง 27% รวมจำนวน 35,135,135 หุ้น มูลค่าที่ตราไว้หุ้นละ 10 บาท ในราคาหุ้นละ 37 บาท คิดเป็นมูลค่ารวมประมาณ 1,300 ล้านบาท ทั้งนี้ อีโอลัสประกอบธุรกิจโดยการลงทุนในโครงการโรงไฟฟ้าพลังงานลม โดยถือหุ้น 60% ในบริษัท เฟิร์ส โคราช วินด์ และบริษัท เค. อาร์. ทู ซึ่งเป็นผู้ดำเนินโครงการผลิตไฟฟ้าพลังลม ห้วยบง จังหวัดนครราชสีมา 
ทั้งนี้ ที่ปรึกษาทางการเงินอิสระเห็นว่าผู้ถือหุ้นควรคำนึงและเทียบผลประโยชน์หาก DEMCO เข้าทำรายการและผลกระทบในด้านลบต่อบริษัทหากไม่เข้าทำรายการอย่างรอบคอบก่อนการตัดสินใจ โดยบริษัทที่ปรึกษาการเงินอิสระยังมีข้อสังเกตด้วยว่า สัญญาร่วมทุนที่ที่ปรึกษาทางการเงินอิสระพิจารณายังเป็นเพียงฉบับร่าง หากข้อเสนอและเงื่อนไขในสัญญามีการปรับปรุงแก้ไขที่แตกต่างจากร่างสัญญาอาจมีผลกระทบที่สำคัญต่อการอนุมัติรายการดังกล่าว